
DISSERTATIO  MEDICA  INAUGURALIS 


DE 

ASCITIDE  CHRONICA. 


Hydrops  Ascites  strictiori  sensu  vocatur  quaevis  liquidi  intra 
peritonaei  cavum  collectio. 


CAUSAE. 

Ut  omnis  Hydropis  speciei  sic  et  hujus  morbi  causa  proxima 
in  sublato  aequilibrio  inter  actiones  vasorum  exhalantium  et  ab¬ 
sorbentium  consistit  5  lymphae  igitur  secretio  nimia  vel  imminuta 
ejus  absorptio  hic  accusandae  sunt. 

Ad  hunc  morbum  praedisponuntur  phlegmatici,  debiles  atque 
cachectici :  in  phlegmaticis  enim  fibra  laxior ,  humoresque  magis 

diluti ,  aquosi ,  tardiusque  moti  facile  a  statu  normali  degenerare 
et  tali  modo  organorum  et  praesertim  vasorum  lymphaticorum 
functiones  perturbare  possunt ;  tales  turbae  in  cachecticis  ut  prae¬ 
sentes  supponi  possunt  ;  in  bis  enim  omnia  phaenomena  humorum 
dyscrasiam  designant. 

Morbi  acuti  et  chronici  bene  multi  alias  praedisponentis ,  alias 
occasionalis  causae  vice  fungentes ,  ad  hunc  morbum  disponunt 
producendo  debilitatem  vel  et  cachexiam ,  sive  occasionem  prae¬ 
bent  mutando  structuram  vel  situm  relativum  partium  ita,  ut  ab¬ 
sorbentium  vasorum  functiones  inde  impediantur ,  ut  sunt  indu- 
rationes,  obstructiones,  destructiones  et  congestiones ;  sic  enim  ufc* 
ex  pluribus  unum  alterumve  exemplum  afferamus  ,  peritonitis 
aliusve  organi  abdominalis  inflammatio  ,  quae  uti  abunde  notum 
est,  facillime  induratione  terminatur,  frequenter  ascitem  creat. 

Inter  causas  occasionales  ascitidis  febres  intermittentes  jure  me¬ 
rito  numerantur;  verum  non  semper  eodem  modo  hanc  Hydropis 
speciem  producunt;  aliquando  enim  debilitas,  quae  ab  ipso  morbo 
diutius  protracto  oritur,  alias  malum  regimen  in  ipsa  febre,  quan¬ 
doque  perversa  curandi  methodus  morbi  causam  sistunt. 

Abusus  aquosorum  praesertim  tepidorum,  actionem  organorum 
digestioni  inservientium  impediens,  tantam  laxitatem  solidorum  et 
colluviem  serosam  inducit ,  ut  pro  occasionali  causa  haberi  me¬ 
reatur. 

Aer  humidus  et  frigidus  in  dispositis  hunece  morbum  evol¬ 
vit;  hoc  enim  non  solum  perspiratio  cutanea  imminuitur  vel  et 
impeditur,  sed  praeterea  fibrae  laxantur  atque  ob  illas  conditiones, 
absorptionemque  cutaneam  pergentem  Hydrops  nascitur ;  neque 

aer  calidus  et  humidus  minus  nocet  quoniam  eo  laxitas  atque  ab¬ 
sorptio  cutanea  adhuc  magis  augentur. 

Spirituosa  propter  stimulum  ,  quem  in  corpus  animale  exer¬ 
cent,  quo  circulatio,  secretiones  et  excretiones  intenduntur,  mag¬ 
nam  debilitatem  et  aliquando  rigiditatem  variorum  organorum 
inducentia,  frequens  quoque  huic  morbo  occasionem  praebent. 

Hisce  causis  ulterius  addi  possunt  evacuationes  nimiae  vel  et 
habituales  suppressae  ;  animi  pathemata  tristia ,  affectiones  spasmo¬ 
dicae  saepius  repetitae,  ortum  ducentes  ab  ira  vel  terrore  incusso; 
repercussio  morborum  cutaneorum  ut  erysipelatis ,  morbillorum , 
febris  scarlatinae ,  etc. 


MORBI  DESCRIPTIO  ET  DIAGNOSIS. 

Ascites  initio  saepe  difficulter  dignoscitur  atque  cum  aliis  spe- 
ciebus  Hydropis  vel  et  viscerum  abdominalium  morbis  facile  con¬ 
funditur  ;  diagnosis  tamen  omnium  certissima  plerumque  ex  causis 
aut  morbis  praegressis,  qui  persaepe  ascitidis  causae  habendae  sunt, 
petenda  est;  aliquando  vero  illae  causae  obscuriores  vel  non  obser¬ 
vatae  sunt. 

Morbus  hic  ut  plurimum  lente  evolvitur  ;  initio  observantur 
quidam  torpor  atque  levis  spirandi  difficultas ,  et  conqueruntur  aegri 
de  sensu  ponderis ,  lassitudine  et  generali  debilitate ,  quae  omnia 
pro  laticis  quantitate  augentur ;  hisce  accedunt  aequalis  abdominis 
tumor ,  ad  enorme  saepe  volumen  increscens ,  humoris  in  abdomine 
fluctuatio ,  concomitante  oedemate  pedum  et  scroti. 

Dum  ascites  ad  altiorem  gradum  pervenit ,  facies  fit  pallida  ; 
urina  excernitur  parca  ,  sedimentosa  ,  rubore  tincta  ;  vexantur 
aegrotantes  siti  vehementi ;  alvus  fit  tarda ,  appetitus ,  c]ui  incipiente 
morbo  adhuc  vigebat ,  saepe  imminuitur  j  pulsus  tardus  nunc  fit 
inaequalis  :  cum  interea  tumor  abdominis  augeatur,  morbus  indies 
symptomata  offert  vehementiora  :  anxietas  increscit ,  pulsus  inae¬ 
qualis  ,  fit  parvus ,  depressus  ,  contractus  :  accedit  anorexia  ,  vel  et 
ventriculus  alimenta  ferre  non  potest,  adeo  ut  ingesta  quaecumque, 
anxietatem  augeant ,  et  saepe  post  moram  quamdam  evomantur  ; 
alvus  pertinaciter  est  clausa  vel  admodum  liquida ,  foetidissima ; 
advenit  febricula ,  quae  ad  hecticas  referri  potest ;  respirationem 
magis  laesam  esse  denotant  dyspnaea ,  pectoris  constrictio  et  tussicula 
sicca  ;  variis  doloribus  cruciantur  aegri ;  artus  superiores  emacian¬ 
tur  ;  ulcera ,  humorem  lymphaticum  magna  copia  stillantia  saepe  ad 
crura  vel  pedes  sese  manifestant ,  quae  aliquando  gangraena  affecta 
morbum  adhuc  magis  ominosum  reddunt ;  accedit  diarrbaea  colli- 
quativa ,  quae  aegri  vires  jamjam  deficientes  magis  magisque  ex¬ 
haurit  ;  adsunt  stupor ,  convulsiones ,  somnus  perturbatus ,  ex  quo 
aeger  prae  anxietate  saepe  evigilat  :  dum  ad  statum  illum  desperatum 
morbus  devenerit  ut  plurimum  morte  terminatur,  seu  virium  gene¬ 
rali  exhaustione,  seu  organorum  vitalium  oppressione,  seu  tandem 
suppurationis  et  gangraenae  progressibus,  quae  quandoque  variis  si¬ 
mul  partibus  sunt  infestae. 

Ascites  ab  Ilydrope  saccato  distinguitur  variis  phaenomenis  :  in 
hoc  enim  tumor  magis  circumscriptus  est,  lentius  increscit,  fluc¬ 
tuatio  difficilius  percipitur  et  sensus  ponderis  peculiarem  abdominis 
locum  occupat ;  neque  in  Hydrope  saccato  oedema  pedum  neque 
status  cachecticus  tam  cito  observantur. 

Ne  autem  ascites  pro  Hydrope  ovariorum  habeatur,  observan¬ 
dum  hunc  morbum  lentius  increscere  ,  tumorem  inaequalem  esse , 
et  ad  partem  abdominis  inferiorem ,  aut  praecipue  in  una  alterave 
regione  iliaca  incepisse  ;  obscura  tantum  in  hoc  fluctuatio  vel  potius 
nulla  est;  menstrua  supprimuntur;  si  alterutrum  ovariorum  tantum 
Hydrope  afficiatur,  artus  infimus  lateris  respondentis  aquoso  latice 
tumidus  est.  Functiones  digestivae  in  hac  Hydropis  specie  diutius 
integrae  manent. 

Ascites  cum  graviditate  confundi  nequit,  Solus  tactus  omnem 
dubitationem  arcet ;  ulterius  tumor  ventris  in  ascitide  magis  quam  in 
impraegnatione  superne  effertur  :  color  et  compositio  faciei  in  hoc 
ultimo  statu  naturales;  in  ascitide  e  contra  facies  tumida  pallet  et 
oris  lineamenta  vix  agnosci  possunt ;  in  hoc  tandem  aquae  fluctuatio 
percipitur ,  in  graviditate  autem  praecipue  protracta  foetus  motus 
manui  ventri  applicatae  sensibiles  fiunt;  mammae  tument  et  reni- 
tentes  sunt ;  in  Hydrope  flaccescunt  et  subsident. 

Nec  magis  hic  morbus  pro  tympanitide  liaberi  potest ;  in  tym¬ 
panitide  fluctuatio  prorsus  nulla  est,  aeger  nullum  experitur  pon¬ 
deris  sensum ,  tumor  uniformiter  prodit ;  in  ascitide  vero  habitui 
corporis  vario ,  varie  sese  accommodat ;  in  tympanitide  deest  oedema 
extremitatum  et  scroti  ;  hic  morbus  insuper  ructus ,  flatus  et  bor- 
borygmos  comites  habet ,  ubi  haec  symptomata  in  abdominis  Hydrope 
raro  tantum  observantur;  in  illo  tandem  cutis  est  elastica  et  per¬ 
cussa  ,  sonum  edit  aemulum  tympani. 

Ascites  a  meteorismo  facile  distinguetur  :  nam  hic  fere  semper 
ut  symptoma  oritur,  et  a  peculiari  intestinorum  statu  dependet, 
quae  vel  saburra  sordent ,  vel  paralysi  languent ,  aut  materie  aeri- 

formi  distenduntur;  cum  plerumque  pldegmasiis  viscerum  abdomi¬ 
nalium  superveniat,  causa  quae  eum  produxit,  dignoscitur  ut  beni¬ 
gnae  diarrhaeae  suppressione ,  aut  usu  remediorum  stimulantium  in 
inflammatione  :  subito  insuper  accedit ,  et  venter  plus  minusve  re- 
nitens  est. 


PROGNOSIS. 


Quamquam  ascites  morbus  sit  chronicus  admodum  pertinax , 
attamen  aliquando  curatur.  Caeterum  signa  prognostica  ex  morbi 
gradu ,  constitutione  aegrotantis  atque  morbi  causis  ,  ut  et  ex  variis 
symptomatibus  nec  non  complicationibus  petenda  sunt. 

Si  morbus  sit  recens  ,  subjectum  euchymum  ,  si  causae  fuerint 
leviores  ,  facile  amovendae  ,  neque  viscerum  destructiones  adsint ,  de 
valetudine  restituenda  spes  erit ;  dum  humoris  massa  decrescit  ea  ra¬ 
tione,  qua  urinae  secretio  majori  energia  procedit,  redeuntibus  viribus, 

magna  spes  aegri  servandi  affulget ;  rarioribus  in  casibus  diarrhaea 
critica  fuit  ut  et  diaplioresis ;  ut  tales  haberi  possint  hae  evacua¬ 
tiones  ,  morbo  nondum  adulto  et  cum  levamine  symptomatum  fieri 
debent. 

Quae  prognosim  infaustam  reddunt ,  ut  plurimum  habentur 
sequentia  : 

1°  Dum  humoris  collectio  ,  quae  jam  per  longum  temporis  spa¬ 
tium  aegrotantem  cruciavit ,  a  destructione  vel  dissolutione  organo¬ 
rum  ortum  ducit  aut  dum  febres  paludosae  pertinaces  vel  neglectae 
morbo  ansam  dedere ,  prognosis  perquam  funesta  erit. 


/ 


( ” ) 


2°  Non  multa  spes  affulget,  quando  subjectum,  etiamsi  junioris 
aetatis  fuerit,  laborat  vitio  scropliuloso ,  racliitico ,  scorbuto,  etc. 

3°  Hydrops  difficillime  curabitur,  cum  a  menstruorum  suppres¬ 
sione  ortum  duxerit ,  ratione  morbi  complicationis  et  inefficaciae  me¬ 
dicaminum  ,  quae  plerumque  ad  fluxum  menstruum  restituendum 
adhibentur. 

4°  Quod  pertinet  ad  ipsum  subjectum ,  notandum  Hydropicum 
aetatis  provectae  raro  salvari,  cujus  ratio  ex  principiis  physiologicis 
deducitur. 

Nunc  enumeranda  veniunt  illa  symptomata ,  quae  mortem  saepe 
praecedunt:  1°  Dum  increscente  humoris  in  cavitate  abdominali  con¬ 
tenti  massa  ,  aegrum  tussis  sicca  et  continua  excruciat ,  laesionem 
respirationis  testantur  anxietas ,  dyspnaea  et  thoracis  constrictio ,  ar¬ 
tus  supremi  intumescunt  et  facies  inflatur. 

2°  Superveniente  statu  comatoso,  sese  manifestante  motu  con- 
vulsivo  musculorum  faciei  aut  apparentibus  vertiginibus ,  caetitate , 
aurium  susurro  vel  loquelae  difficultate  stipatis,  mors  prope  adest, 
quia  haec  symptomata  apoplexiam  secundariam  denotant. 

3°  Nec  feliciorem  morbi  exitum  praedicit  status  inflammatorius 
artuum  infimorum  ad  morbi  finem  ortus  cum  dolore,  tensione  et 
splendore  livescente  conjunctus ;  nam  hunc  statum  sequuntur  epi¬ 
dermidis  rupturae  mox  in  gangraenam  abiturae. 

4°  Febris  hectica  cum  diarrhaea  colliquativa ,  intensa  siti  et  ca¬ 
lore  mordaci  cutis  conjuncta  pessimi  ominis  habenda  est. 

5°  Quando  sub  usu  duireticorum  lotii  fluxus  non  restituitur, 
et  aquarum  massa  eadem  perstat  aut  potius  augetur,  prognosis 
erit  infausta. 

CURA. 

Quum  variae  sint  ascitidis  causae  et  indoles ,  ejus  cura  pro  hisce 
varietur  necesse  est ;  triplex  igitur  indicatio  in  omni  ascitide  erit  ad¬ 
implenda,  scilicet:  1°  Aquae  in  abdomine  collectae  sunt  evacuandae. 
2°  Causae,  a  quibus  productae  sunt,  amovendae.  3°  Denique  debel¬ 
landa  vel  pallianda  sunt  symptomata ;  attamen  prioribus  binis  in¬ 
dicationibus  saepe  simul  satisfieri  potest,  licet  aliquando  unam  ex 
bis  implendo,  aeger  pristinam  sanitatem  recuperavit. 

Moles  et  erasis  aquae  in  cavo  admodum  sensili ,  organisque 
valde  irritabilibus  repleto ,  saepe  tantas  difficultates  creant  ut  prio¬ 
rem  indicationem  sequi  teneatur  medicus  ;  hunc  scopum  per  vias 
naturales  vel  artificiales  attinget. 

Inter  remedia ,  quae  adbibentur  ad  aquas  per  vias  naturales 
evacuandas  ab  omni  tempore  diuretica  decantata  fuerunt ,  quamvis 
non  semper  optatum  producunt  effectum ,  de  quibus  sequentia  no¬ 
bis  refert  Mead  cc  incertae  autem  virtutis  sunt  in  hisce  casibus  me- 
))  dicamenta  quaecumque  etiam  illa  quae  praestantissima  censentur 
))  duiretica ,  quae  in  hoc  enim  respondent ,  in  illo  spem  fallunt , 
>)  aliud  igitur  atque  aliud  tentandum  est.”  Et  revera  hunc  in  finem 
ab  auctoribus  varia  commendata  sunt ,  quorum  praecipua  recensere 
nobis  sufficiet. 

Praeparata  scillitica ,  quae  omnes  omnis  fere  aevi  auctores  ma¬ 
gni  existimarunt ,  duplici  ratione  in  Hydrope  ascitide  conducunt , 
primo  scilicet  proprio  suo  stimulo  in  systema  uropoeticum  agendo , 
hujus  actionem  nempe  urinae  secretionem  augent ;  secundo  vi 

sua  resolvente  obstructiones  inveteratas,  quae  ut  vidimus,  saepissime 
ascitidis  causam  sistunt ,  resolvere  possunt ;  itaque  si  debito  tempore 
debitisque  cautelis  exhibeantur,  egregios  non  raro  edunt  effectus; 
verum  cum  causae  liujus  morbi  non  semper  sint  aesedem ,  et  corporis 
constitutio  in  variis  aegris  sit  diversa  neque  idem  ille  morbus  variis 
temporibus  eamdem  servet  indolem  ,  liquido  patet ,  haec  medica¬ 
mina  haud  semper  convenire  ;  ipsae  praeterea  praeparationes  scilli¬ 
ticae  non  nunquam  nauseam,  vomitum,  diarrbaeas,  dolores  colicos 
aliaque  incommoda  creant;  quare  si  sub  horum  remediorum  admi- 
nistratione  haec  symptomata  appareant,  mox  ab  illis  est  abstinendum; 
forma  administrandi  etiam  variat;  etenim  dari  potest  scilla  in  pul¬ 
vere  ,  cum  aceto  vel  vino  scillitico  aut  frequentius  cum  oxymelle 
scillitico ,  addendo  aliquid  aromatis ,  ut  effectus  ejus  nocivi  in  ven¬ 
triculum  praecaveantur. 

Diuresis  porro  promovetur  variis  aliis  remediis  nempe  infu¬ 
sione  florum  sambuci,  lamii  albi,  baccarum  juniperi,  rob  ejus¬ 
dem  ,  tartrit :  potassae  acidul.  Aliisque  diureticis  mitioribus ,  quae 
seorsim  enumerare  et  pertractare  nos  nimis  diu  retineret. 

Praeparata  spirituosa  et  vinosa  etiam  inter  diuretica  sunt  cen¬ 
senda  ,  verum  eorum  usum  non  abusum  commendamus ;  conducunt 
praesertim  propter  stimulum  quem  in  genere  in  totum  corpus  et  in 
systema  uropoeticum  in  specie  exercent ;  igitur  in  adulto  morbo , 
corporibus  debilibus  ut  et  iis ,  qui  spirituosis  assueti  sunt ,  bonos 
saepe  sortiuntur  effectus. 

Diureticorum  actionem  non  parum  adjuvant  frictiones  in  parti¬ 
bus  externis  nempe  abdomine  ac  artubus  infimis  faciendae;  in  hunc 

finem  praeferri  meretur  spiritus  vini  camphoratus ;  animadvertendum 
tamen  ,  a  frictionibus  externis  abstinendum  esse,  dum  inflammatio¬ 
nis  signa  in  cute  apparent. 

Herba  digitalis  pur  puer  eae  etiam  in  hoc  morbo  adbibetur  dum 
seu  ratione  peculiaris  morbi  naturae ,  aut  aegri  constitutionis  pulsus 
validus  et  frequens  persistit  :  nonnulli  hanc  herbam  instar  diuretici 
praescribunt  et  magnam  ei  tribuunt  virtutem  ;  quidquid  sit  semper 
exigua  dosi  exhiberi  debet ,  neque  ejus  usui  diu  insistendum  est , 
nam  vires  hoc  remedio  fractae  aegre  restituuntur. 

Sudorificis  interdum  ascitidis  curationem  auspicari  poterit  me¬ 
dicus,  modo  sudores  critici  aliquod  levamen  jam  attulerint;  inter 
haec  medicamina  primum  locum  tenet  pulvis  Do  veri ;  attamen  qua- 
liscumque  sit  vis  sudorificorum  in  ascitide  curanda ,  docet  experientia 
majori  cum  successu  adhiberi  diuretica. 

Hisce  nunc  expositis ,  ad  ea  remedia  transimus ,  quae  secundo 
loco  scilicet  ad  causalem  curam  indicantur,  inter  quae  praecipue  nu¬ 
meranda  sunt  stimulantia ,  roborantia  et  resolventia  mitiora  vel  ef- 
ficaciora. 

Si  ascites  ex  debilitate  nascatur,  in  genere  roborantia  tonica 
ut  et  stimulantia  conveniunt,  tali  in  casu  cortex  peruvianus,  radi¬ 
ces  Valerianae ,  arnicae ,  aether  nitricus ,  spirituosa  ,  ferrique  praepa¬ 
rata  haud  nimis  adstringentia  maximae  saepe  sunt  utilitatis ;  verum 
cavendum  est  ne  adstringentium  fortiorum  usu  actio  vasorum  ab¬ 
sorbentium  impediatur. 

Si  obstructiones  arguat  Hydrops  in  genere  resolventia  indican¬ 
tur  ,  in  quorum  selectu  tamen  ratio  habenda  est  causarum ,  quae 
obstructionibus  ansam  dederunt;  si  recentes  sint  et  praecipue  hepar 

occupent ,  extracta  graminis,  taraxici,  cichorei,  marrubii  ect.  condu¬ 
cunt  ut  et  quaedam  salia  media  ut  acetis  potassae,  acetis  ammoniae, 
murias  ammoniae  aliaque ;  verum  in  eorum  usu  non  nimis  diu  con¬ 
tinuandum  est,  quoniam  inde  corpus  admodum  debilitaretur  et  adeo 
status  hydropicus  augeretur:  quum  obstructiones  sint  pertinaciores, 
resolventibus  efficacioribus  uti  oportet  ut  sunt  gummita  ferulacea  cum 
salinis,  saponaceis  et  scilliticis  juncta;  a  quibusdam  quoque  in  hoc 
casu  laudatur  mercurius  dulcis ,  et  revera  in  obstructionibus ,  imo 
inveteratis  efficacissimum  non  numquam  est  resolvens ,  sed  hanc  ob 
causam  cum  eo  cautissime  est  mercandum;  agit  enim  praecipue  in 
vasa  lymphatica,  quae  valde  et  peculiari  modo  ab  eo  stimulantur,  ut 
igitur  ejus  usus  duiturnus  praeter  alia  mala,  quae  ex  mercurio  oriun¬ 
tur,  laxitatem  fibrarum  et  dissolutionem  humorum  producat,  quibus 
morbus  ipse  augeri  posset ;  magis  tamen  efficax  redditur  si  cum 
radice  scillae  jungatur ;  diarrhaeae  quae  inde  sequuntur  prudenti  opii 
usu  praeverti  vel  compesci  possunt.  Caeterum  opium  hoc  in  morbo 
per  se  non  conducit ,  quamquam  Mead  semel  in  casu  desperato  ex 
hujus  usu  egregium  viderit  effectum. 

Si  morbus  debeatur  fluxui  menstruo  vel  baemorrboidibus  sup¬ 
pressis  ,  omnia  remedia  tentanda  sunt ,  quae  has  evacuationes  resti¬ 
tuere  valent. 

Contra  ascitidem  quoque  commendantur  purgantia  drastica  , 
inter  quae  radix  et  resina  jalappae  ,  aloes  ,  bryonia  ,  rhamnus  cathar- 
ticus ,  gummi  gutta  et  colocynthis  jam  ab  antiquiore  tempore  usitata 
sunt ;  haec  cum  scilla  jungi  possunt  ;  sed  cum  his  sollicite  est 
agendum,  ne  vires  subito  collabantur,  difficillime  per  tonica  resti¬ 
tuendae  ;  idcirco  parca  dosi  et  per  intervalla  aliquot  dierum  danda 

sunt ;  pessimos  praestabunt  effectus  in  morbo  provecto  ;  desuper 
semper  nocebunt,  quum  eorum  usu  vis  digestiva  imminuatur  vel 
et  morbus  a  sola  debilitate  post  alios  morbos  productus  fuerit. 

Emetica  in  ascitide  duplici  titulo  adbibita  fuerunt  scilicet  propter 
succussus ,  quos  producunt ,  actionem  vasorum  absorbentium  exci¬ 
tant  et  hepatis  functionem  mirum  in  modum  restituunt;  attamen 
non  sine  periculo  adhiberentur  quando  viscera  abdominalia  et  prae¬ 
sertim  tubus  intestinalis  nimis  debilitatus  sit ;  idcirco  solummodo 
illa  adhibenda  esse  ,  quum  Hydrops  immediate  a  febre  intermittente 
nascatur,  viribus  aegri  valentibus,  celeberrimi  in  arte  viri  autumant. 

Quibus  nunc  peractis ,  sermonem  faciemus  de  mediis  adhi¬ 
bendis  ut  massa  aquae  evacuetur  per  vias  artificiales ,  cui  scopo 
inserviunt  paracentesis ,  scarificationes  et  vesicantia. 

Quo  ad  paracentesis  operationem  ,  quum  tempus  ejus  appli-  * 

cationis  difficile  determinetur  ,  optimum  consilium  est  hanc  non 
nimis  cito  instituere  ,  quum  aquarum  defectu  facile  instrumento 
viscera  contenta  laedi  possent;  omittenda  non  est  si  summa  collec¬ 
tio  suffocationem  vel  parietum  abdominalium  rupturam  minetur, 
et  in  hoc  casu  per  partitas  vices  massa  humoris  contenti  educa¬ 
tur  oportet,  ne  collapsus  universus  superveniat,  et  aegrotans  su¬ 
bito  moriatur;  addimus  quod  haec  operatio  solummodo  ut  reme¬ 
dium  palliativum  sit  habenda ,  quamvis  plures  sint  auctores ,  qui 
ascitidis  curam  radicalem  per  hanc  operationem  obtineri  posse , 
asserunt. 

Humor ,  qui  paracentesi  evacuatur  qualitate  et  quantitate 
admodum  differt ;  est  enim  vel  diaphana ,  aquosa ,  mucilaginosa , 
fusca ,  cruenta ,  foetida ,  purulenta  vel  ichorosa ;  quantitas  ali- 

quando  modo  est  aliquot  librarum ,  quandoque  enormis ,  inio  du¬ 
centas  et  viginti  pintas  excedit. 

Aliquando  succedunt  summae  cuticulae  incisiones  dum  ascitidi 
existenti  anasarca  jungitur ;  sed  observatio  nondum  confirmavit 
earum  ope  omnes  aquas  in  cavitate  peritonaei  contentas  evacuari 
posse ;  faciendae  sunt  quum  morbus  nimis  provectus  non  sit  et 
epidermis  artuum  infimorum  adeo  distendatur,  ut  rupturae  in  cute 
timeantur ;  vitandae  sunt  dum  maculae  lividae  sese  manifestant  in 
locis  illis  ubi  instituuntur;  caeterum  ultra  epidermidem  non  pene¬ 
trent,  et  sat  magna  distantia  a  se  invicem  sint  remotae. 

Usus  vesicantium  ad  evacuandas  aquas  in  abdomine  contentas 
parvae  utilitatis  nobis  esse  videtur,  quamvis  temporarium  elfectum 
praestent  educendo  aliquot  uncias  ope  destructionis  epidermidis. 

Haec  de  curatione  morbi  dicta  milii  sufficere  videntur;  verum 
remanet  ut  de  quibusdam  remediis  palliativis  adhuc  dicam ;  de 
hisce  pauca  sunt  monenda,  cum  pleraque  symptomata  in  hoc  morbo 
occurrentia  non  nisi  prioribus  indicationibus  obeundo  levari  pos¬ 
sunt.  In  primis  molestissima  occurrit  sitis,  quae  ut  extingui  queat 
usitari  solent  acidiuscula ,  diluentia ,  aquosa ,  quae  tamen  modo  pro 
momento  sitim  extinguunt.  Indicatur  a  quibusdam,  abstinentia  ab 
omni  fere  potu  et  sitim  fallere  per  fructus  horreos  conantur  ;  ve¬ 
rum  talis  abstinentia  saepe  difficilis  vel  et  plane  impossibilis  est ; 
praeterea  potulenta  in  hoc  morbo  non  solum  non  nocere  ,  sed  et 
quandoque  bonos  praestasse  effectus  plurimi  confirmant :  inter  has 
potiones  infusiones  baccarum  juniperi  vel  florum  lamii  albi ,  etc. , 
cum  pauxillo  aquae  cinnamomi,  vini  rhenani ,  aceti  vel  acidi  ni- 
trici  vel  sulfurici  diluti  commendandae  sunt. 

Anxietates ,  quae  aegrotantes  praesertim  in  ultimo  morbi  stadio 
vexare  solent,  nisi  ex  magna  quantitate  aquae  oriantur,  quo  in 
casu  solummodo  hujus  aquae  ope  paracentesis  evacuatione  levari 
vel  tolli  possunt,  requirunt  cardiaca  et  opiata. 

Vomitus ,  qui  ex  irritabilitate  ventriculi  et  intestinorum  com¬ 
pressione  ortum  trahunt ,  etiam  opiatis  aut  potione  Riverii  ali¬ 
quando  tolluntur. 

Debilitatis  sensus  et  syncope ,  quae  in  asciticis  frequentissime 
occurrunt ,  praesertim  in  ultima  morbi  periodo  ,  cardiaca  eflicaciora 
ut  et  vinosa  postulant. 

Ulcera  extremitatum  inferiorum  ,  quae  propter  humorem ,  qui 
sensim  sensimque  ex  iis  stillat,  maximum  quandoque  levamen  ad- 
ferunt ,  non  sunt  sananda ,  sed  cavendum  ne  gangraena  afficiantur, 
tunc  enim  miseriae  augerentur,  et  mors  acceleraretur,  attamen  dum 
nimis  flaccida  fierent  fomentis  aromaticis  et  roborantibus  tractari 
debent. 

Denique  diarrbaeae  colliquativae  compescendae  sunt  prudenti  opii 
usu,  radicibus  columbo,  arnicae  aliisque  leniter  adstringentibus.  Haec 
praecipua  sunt  symptomata ,  quae  in  ascitide  debellanda  vel  levanda 
veniunt. 


TANTUM. 

POSITIONES. 


I. 

Nervi  optici  decussantur. 

H. 

Arteriae  in  circulatione  non  sunt  passivae. 

III. 

Non  dantur  in  medicina  specifica. 

IV. 

Maximi  est  momenti  tum  in  diagnosi  tum  in  prognosi  plero- 
rumque  morborum  praecipue  acutorum  ad  faciem  et  decubitum 
aegrotantium  attendere. 

Y. 

Errant  qui  statuunt ,  uti  White ,  scrophulas  non  esse  morbum 
haereditarium  :  recte  vero  dicit  Iticherand  Nosogr.  chirurg.  tom.  1. 
pag.  162.  «  Si  la  maladie  scrophuleuse  n’est  pas  contagieuse  elle 
»  peut  etre  hereditaire.” 

VI. 

Arsenicum  quo  nullum  fortasse  acrius  et  omnibus  animantibus 
magis  lethale  datur  venenum ,  si  umquam,  admodum  caute  saltem 
ad  febres  intermittentes  debellandas,  adhibendum  est. 


VII. 

Cujusvis  morbi  curationem  tentare  periculosum  est. 

VIII. 


Hydropicis  tussis  superveniens  malum.  Hyp.  Sect.  VI.  apb.  35. 

IX. 

Hydropicis  ulcera  in  corpore  orta  non  facile  sanantur.  Hyp. 
Sect.  VI.  aph.  8. 


Impressioni  mandetur 
J.  C.  VAN  ROTTERDAM ,  b.  t.  decanus. 

